khistorydata/jeongjo-sjw-relations huggingface dataset:
정조 23년 · 목
忠淸監司李泰永狀啓以爲恩津縣殺獄罪人黃周鼎獄事金相鼎譏捕後捧供論啓事判下矣金相鼎今年正月始爲自現故分付推官約日會推而未及推問相鼎得病物故獄情究詰之節只在於滯囚各人故另加盤覈之意更爲申飭於主同推官處而各人招供不過推諉之舊案推官論列未有鉤得之新見蓋此獄案歲月浸久五人同犯二死三生生者抵賴爲事死者憑問無階獄情到此固不可以疑亂之證招久遠之事情硬論輕重執定首從而惟是白得千首先結縛渠旣輸款結縛者亦豈無犯踢之現而又況纔入獄中決意自縊者專由於知罪生怯此所以前後道臣皆以得千定爲元犯臣亦無異議而使渠徑斃當律未施揆以獄體誠甚憤惋黃周鼎尹稷金履一等非曰無罪而正犯旣定之後自當同歸於干犯而五載滯械恐非審克之道參酌勘處恐未知何如令該曹稟處○刑曹啓言此獄則一獄五犯互相推諉屢度訊覈尙稽究竟而今此査案皆是故紙之謄傳未見新得之端緖黃周鼎尹稷金履一俱不可謂正犯至於白得千則首先結縛渠旣自服況其縛時一踢明有證招獄中自縊尤爲渠眞贓斷案故前後道臣之皆以得千歸之正犯者此也昨秋曹讞中亦不得以得千之非元犯爲辭而特以已斃之一常漢磨勘正犯於班族四人被告之獄而在逃之金相鼎終不一問殊涉率爾至請譏捕後稟處則此獄可謂已斷定之案縱使相鼎不逃不死而自服其足踢隨衆共踢亦一干犯無足輕重於得千之元犯而今已瘦斃則一人被殺實有兩償之歎三囚久滯恐非審克之義分輕重勘處之意請分付道臣敎以首從莫卞之獄五囚相混奄及五載二死而三生且其所謂致疑於正犯之得千者明知難逭自縊獄中此獄之至今不決由於金相鼎之逃躱而又旣自現旋卽瘦斃則餘三囚之分等酌處不待兩言而決者在囚黃周鼎尹稷金履一等付之道臣考其下手輕重分等決放事卽爲分付
정조 23년 · 강
命吏曹判書洪良浩參判李書九待開門牌招
정조 23년 · 목
良浩書九又違召有是命
정조 23년 · 강
命以再明日親行皇壇望拜禮
정조 23년 · 목
政院啓言今初十日太祖高皇帝忌辰日親行望拜禮何以爲之乎敎以謹當親行矣
정조 23년 · 강
元子行講學于集禮軒外軒
정조 23년 · 목
兼左諭善徐龍輔入見如儀僚屬李魯春隨入講說見講學廳日記○講學廳啓言元子宮論語第六卷去三月三十九日畢講第七卷今日畢講仍爲溫繹而論語一帙今已畢講繼講册子待議定進講敎以讀書次第則孟子當爲進講而大學論語先爲重講然後次講孟子中庸爲可亦令在外兩儒臣知此意
정조 23년 · 강
遞承旨南公轍金祖淳以李祖承兪漢寧鄭尙愚爲承旨尋遞尙愚以李魯春代之竝前望也
정조 23년 · 목
公轍聞有實病祖淳不爲仕進尙愚在外也
정조 23년 · 강
命吏曹判書洪良浩調理間給由參判李書九更爲牌招
정조 23년 · 목
政院啓言行吏曹判書洪良浩參判李書九牌不進推考傳旨今方捧入而開政命下已至經宿如是違牌終不承膺事甚未安請竝更卽牌招敎以此啓辭還給以前牌催促違牌勿捧傳旨又啓言行吏曹判書洪良浩謂有身病懸牌闕外終不承膺事體所在萬萬未安請從重推考參判李書九無端違召一體推考允之敎以聞該房所奏判堂果有病不爲承牌云調理間給由參判更卽牌招
정조 23년 · 강
遞都總管李敬懋李膺擧副總管沈基泰
정조 23년 · 목
都總府啓言皇壇親行望拜禮時侍衛寶劍不可不備員而都總管李敬懋未肅拜李膺擧在外副總管沈基泰身病二員未差請令政院稟旨變通仍令該曹今日政差出以爲備員侍衛實劍之地允之敎以未肅拜及在外身病人員竝許遞
정조 23년 · 목
以閔命懗爲副校理朴崙壽爲修撰尹光普爲靈光郡守李鼎運金勉柱爲都總管李鎭復洪聖淵鄭觀采爲副總管李冕膺爲同知蔡顯一爲釜山僉使
정조 23년 · 강
命上京守令有親病身病者俟少間下送後草記咸興判官金履裕改差
정조 23년 · 목
吏曹啓言上京守令下送後草記事命下矣安州牧使金孝建蔚山府使李廷仁茂朱府使徐弘輔沔川郡守朴趾源聞慶縣監宋倫載泰仁縣監趙恒鎭同福縣監嚴思勉俱已下去三陟府使趙岐時在楊州地中和府使徐敎修時在廣州地云故今方發關催促而咸興判官金履裕以爲身病苦劇萬無還任之勢云居昌縣令金鍒以爲親病沈重不得頃刻離側萬無時日內下去之勢云結城縣監徐應輔以爲身病猝重不得下去云雖未知其親病與身病之果如何而特敎催促之下不卽下去者事體未安所當重勘而本曹請推外無他罰何以爲之乎敎以有親病身病者俟少間下去後草記咸興判官金履裕狀罷未決末者改差差代
정조 23년 · 목
以金基豊爲咸興判官
정조 23년 · 강
遞禮曹參議李鼎德
정조 23년 · 목
敎曰在外禮曹參議許遞閣臣承旨外今日政差代而閣圈十餘年之久而尙不擧論新除靈光倅亦爲擬入
정조 23년 · 목
以尹光普爲禮曹參議新通也林秉遠爲益山郡守閔致謙爲公州判官
정조 23년 · 목
以洪義浩爲靈光郡守
정조 23년 · 강
湖西暗行御史申絢復命進書啓別單
정조 23년 · 강
命昨今政除拜守令當日辭朝
정조 23년 · 목
敎曰當此憫旱之時守令在官然後可以課農昨今政除拜守令皆令當日辭朝政官仍爲牌招開政
정조 23년 · 강
吏曹參判李書九疏陳母病乞遞賜批
정조 23년 · 목
批以卿其勿辭先稟處後救護
정조 23년 · 강
命吏曹參判李書九推考傳旨勿施
정조 23년 · 목
書九違召因推考傳旨敎以旣有先稟處後救護之命則何敢若此傳旨勿施
정조 23년 · 강
行次對于凞政堂召見湖西御史申絢
정조 23년 · 목
敎曰明日次對進定於今日湖西繡衣與稟處諸臣同爲入侍○予曰雨澤尙閟甚可悶也漢南諸邑則民情似甚遑急祈雨一事宜不容少緩而必待營下之先設然後各邑設行故或不免後時今則旣有渴急之處不必遲待巡營之設行先自漢南諸邑設行似合於務實之政矣左議政李秉模曰旣甚渴急則何必以營下之不設爲拘而亦或有各邑先行之例矣予曰繡啓先爲稟處仍行次對而御史讀奏書啓也仍敎曰與我共理其惟良二千石守宰之職所係甚重唐時亦有殿柱帖名之規故在我肅廟朝有代柱帖先朝以五考五上賑邑繡啓純褒之人載之官案懸註綠入以備考閱近則此例久廢不行自吏曹考見已例以爲復舊規之道好矣
정조 23년 · 강
飭諸道災年還政不實之弊
정조 23년 · 목
左議政李秉模啓言忠淸道暗行御史申絢別單以爲湖西昨年年事不至爲大歉又況蠲減相續偏被聖渥以臣所經歷觀之絕無一人捐瘠列邑賑政亦無不極力奉行而至於還政則糠粃之米虛穀之租彌縫石數無以爲農糧分給之時不復改量此實列邑通同之患雖當大無之歲蕩減停退之外所捧之數必以精實石給一款嚴加禁斷爲辭矣歉歲守令每多專力於賑穀至於還政反以餘事治之根本之農民因此失業故前後朝飭不啻申嚴而繡啓論列又如此列邑事寧不寒心分付道臣此後設賑之歲如以還政之不實現發則賑政雖善切勿以此寬恕與不善賑之守令同爲重勘不爲改量以石分給之弊請一體各別嚴飭予曰右相之意何如右議政李時秀曰災歲守令之善爲治者賑民接濟之外尤致力於還民蓋爲還分或疏則農作不實故也此一事不但湖西一道似當竝飭於諸道矣秉模曰諸道此弊略無異同請一竝嚴飭從之
정조 23년 · 강
命災歲還穀勿爲停退之論置之
정조 23년 · 목
左議政李秉模啓言忠淸道暗行御史申絢別單以爲災歲還穀之分數停退實是朝家惠澤而奸胥猾吏夤緣舞弄多石受食者常借民戶停退之時所借之戶呼富作貧低仰其間多歸官屬少及民間而來歲將捧變幻新舊混淆分數民雖盡納吏則自如畢竟以最久條蕩減乃已此後若當災歲難捧之類雖或從略蕩減更勿停退爲辭矣停退之弊不一其端故古亦有寧蕩減無停退之論蓋所以甚言停退之弊而非謂以蕩減而代停退也著爲一定之法終有所難便矣予曰右相之意何如右議政李時秀曰災歲停退之不如蕩減自前議者非一而蓋非但爲公穀之因以耗縮也年久之後吏緣爲奸本欲利民而反或貽害於民故也然災荒亦有淺深蕩減有難夥多每有不得不停退之時恐不可硬定一切之法矣予曰戶惠堂亦陳所見宣惠廳堂上鄭民始曰停退固有民弊而蕩減亦是難繼之道近來停退之外又有未捧者總計其數極爲夥多豈可盡爲蕩減乎恐不可輕議矣戶曹判書趙鎭寬曰災年停退之法雖不昉於古而若當準捧之無由蕩減之不可則斟酌兩間不得不爲停退之擧蓋其寬緩不迫實爲慈惠之政年久之後豈能無奸弊而此非法之不善卽官長之未能杜奸也恐難以此而去此法矣秉模曰諸議如此謂置之從之
정조 23년 · 강
命湖西道臣査實公州天安兩邑戶斂事一一釐革作俑守令拿問嚴勘
정조 23년 · 목
左議政李秉模啓言忠淸道暗行御史申絢別單以爲天安每歲常賦之外結斂二十餘文戶斂亦近二十文而戶斂錢用於人夫雇立結斂錢用於馬匹馱價矣蓋本邑前有數千兩存本取利之錢物以爲夫馬雇稅之用而漸次減縮創此新規今爲數十年之久而今年則以歲飢使之待秋以穀代納公州以詳定米場稅錢之屬屬之補役廳以防民役其數爲萬餘兩七八年來犯用漸廣看作私庫秋冬之間錢已告乏則分數戶斂分付道臣從長釐革前後守宰亦不可無警爲辭矣結戶之科外徵斂在所痛禁而況此天安則本有雇稅之用而中間減縮近出新規云年年如此民安得不困至於公州之補役廳實是公民休戚所關而公私之用界限不明以致出入之不相當畢竟戶斂歸於民間他邑尙不可如此況在營下之邑乎今已登聞之後不可不大加釐正請嚴飭道臣竝與天安事一體査實一一蘇捄兩邑作俑之守令指名現告拿問嚴勘從之
정조 23년 · 강
命湖西沿邑營穀發賣偏多事令廟堂關問道臣後稟處
정조 23년 · 목
左議政李秉模啓言忠淸道暗行御史申絢別單以爲本道沿海之邑穀價常貴故自前營耗作錢偏多於沿海以致倉穀之漸爲零星而分穀之無以排巡必使移轉受食於穀多之邑沿民至切之弊無過於斯申飭道臣沿海穀少邑限年勿爲作錢而移劃山郡穀多之邑爲辭矣沿民作錢之弊何道不然而近因定式穀簿移換不得自本道擅便當年耗條之外雖欲多作錢勢似末由矣予曰兵判曾經道伯亦陳所見行兵曹判書金文淳曰在前山郡穀多之弊實由於各樣作錢之多從沿邑發賣矣年前定式之後諸道此弊似不至如前而繡啓論列旣如此更加申飭一從各其邑所在耗條實數而發賣毋或違越則可無山沿偏多偏少之弊矣秉模曰營穀之在沿邑者爲幾何當年營作錢之爲幾何請關問道臣後稟處從之
정조 23년 · 강
命繡啓中所論華城事宜六條待該留守上來商議稟處御史申絢上弦弓一張賜給
정조 23년 · 목
左議政李秉模啓言繡啓中所論華城事宜合爲六條而此則謄送該留守處爛加講究待其上來臣等更爲面商後請稟處從之敎以能言華城諸條弊端甚爲勤渠深得繡衣之體此人自在抄啓時知予本意之所在以是奉使出外先自華城弊瘼竭論不諱豈不可嘉之甚乎若使人人曉得此義欲言營邑之弊者必言華城則華城之民日有樂利將見凞皥含哺之俗此繡衣當先施賞以勸後人御史申絢內下上弦弓一張賜給○予曰事關華城固予所盡誠處而城郭宮室之不得不壯其觀瞻蓋亦有意存焉然而見之者或以爲過旣非異事至於節目間措置之諸節亦安能保其盡善則苟有所見何害其隨事盡言乎雖大於此之事固無不可言之義則語到此事必樂聞而虛受如任長源者亦皆優容假借然後予所以歸美於昔年卿等所以歸美於予者亶在於此一着矣況洞開不諱之門俾得人人盡言豈不好哉今此繡啓之於華城弊端歷擧無隱者甚可嘉也至於壯營設置固出於倣古制而亦是近俗所創見之事則人之云云亦無足怪矣行上護軍鄭民始曰此等處若果平心說去則臣等豈不樂聞而每以不平但底意架作不成說之說如任長源之疏其旨意豈止就事論事而已乎至於繡啓不過爲隨聞說弊則如此等之言顧何傷乎予曰假使其言不止於就事論事亦何妨也昔在宮房爲弊之時言事之臣每以語及宮房爲難事今之壯營正如是矣故參判李匡德曾爲完伯時以乾止山折受事有所啓聞爭執而乾止係是道臣守護之地則今之壯營亦何敢議到於此等處乎宮房之有勢蓋可想見矣民始曰在前峽邑之弊專由於宮房之折受而無論某處有請必得至於壯營則一欲設屯輒又見失何可與宮房同日面論乎予曰繡啓別單中六條有司堂上謄送一本於該留守仍令催促上來後大臣會于本司商議稟處而雖値齋日事關華城者當爲酬應矣
정조 23년 · 강
命公州前判官金箕應待其拿來以今繡啓論列一體嚴問定罪該道臣李泰永越俸一等
정조 23년 · 목
吏曹參判李書九啓言忠淸道暗行御史申絢書啓公州判官金箕應以補役廳不足之數襲謬橫徵抄飢過精賑口多漏戢束太疏鄕所之監賑外倉者討食站舍春初恤典全不擧行一境之民元不知有朝飭目見浮黃之人宛轉道路而居民互相推擠莫肯有於我館之意爲辭諸條論列俱屬不治至於病民救恤之若是慢忽尤爲駭然而昨因湖南御史書啓已爲罷拿請令該府待其拿來一體嚴問定罪從之敎以別單中亦有論列條件大臣之意何如左議政李秉模曰補役廳事才已稟處而春初輪症時如傷若保之敎八路生靈孰不感泣身在分憂之任縱未能躬行村閭弔死問疾亦豈敢初不布諭至使邑村之民皆謂之元無是事乎該判官諸般不治之罪比諸此一款皆屬餘事而營下邑擧行之如此道臣獨不聞知乎論其孤負焉逭重勘而大賑之餘遞易亦關民弊爲先從重推考至於行路病人之推諉越視尤豈非大關風俗乎別單所謂官飭之無素可以推知云者言甚切實不可只飭已現發之公州而已請以此覆奏行會諸道俾以該倅之罪各作自警之箴右議政李時秀曰有病者之顧恤救療奚間於邑民與行旅乎朝家德意屢勤提飭不善對揚之道臣守令豈可無罪乎從之敎以不可問備而止道伯越俸一等
정조 23년 · 강
命平澤縣監柳相文泰安郡守李宗海罷拿該道臣李泰永重推咸平縣監金箕憲郡守陞擬仍飭諸道牛禁解弛之弊
정조 23년 · 목
吏曹參判李書九啓言忠淸道暗行御史申絢書啓平澤縣監柳相文以抄戶之時稍實面尤甚戶之漏賑尤甚里之次戶之濫抄不能詳審稱停已決之訟或多翻改皆以家近行囑爲疑牛禁蕩然一日屠牛至於數隻若當場市之日則加倍其數歲時俗節尤無限節爲辭泰安郡守李宗海以前欠剛斷操縱常由胥吏抄飢之時當入而見漏不當入而見抄者亦多飢民泣訴官門吏隸自外揮却而矇若不知糶糴斂散斗有大小牛禁徵贖非出嚴法懲勵之意民訟滯囚多爲吏胥誅求之地而官屬之興販於魚鹽之場防結於富室之戶一不禁斷爲辭兩邑守令賑政糴政俱甚無狀牛禁之解弛亦極可駭而至於犯屠之徵贖雖自監營照律科罪易生民弊況列邑之無檢律而私自收贖其爲蔑法莫甚於此先從現發處不可不別般勘罪請竝爲先罷黜令該府拿問嚴勘從之敎以別單中亦有牛禁一條卿等之意何如同爲稟處左議政李秉模曰牛禁自是國之常典而其弛其嚴惟在營邑奉法之如何苟使官長守法則外村之民自當不令而行設有間間所犯此與釀酒之無時間斷有異一境之內雖曰稍廣以時糾察自有其道至若老病之牛區處亦無難事雖不遠致官門親自看審亦豈無分別虛實之方乎所謂徵贖卽是最下之法不忍之政鄕民產業能有數隻牛絕稀矣一朝橫罹而納贖則便敗其產念之及此實爲矜惻營贖固已不韙邑贖尤係法外矣大抵列邑每以固有之令典看作難行之科條弛者以任置爲能事所謂申嚴者又不以其法往往民無所措手無論弛興不弛俱爲說弊之資致煩聰聽寧不慨惋之甚乎將此辭意更飭諸道而此不必謄關列邑以致各煩傳令反惹民間之眩惑面諭守令俾各曉然於如是之爲奉法如彼之爲不法恐爲要道請以此意一體分付繡啓旣以所過諸邑之無不狼籍犯禁爲言湖西道臣爲先從重推考從之右議政李時秀曰牛禁一事自是法典所載近稍申嚴已見其效孳畜繁殖耕作無憂道臣守令若知奉法則豈敢解弛乎繡啓論列如此不可不更加嚴飭矣從之敎以大抵久當益知勤怠姑不別般處分而柳相文李宗海等以牛禁事罷拿則能守法不撓五載居官如一日者聞於前後繡衣之說筵臣之言無不以此倅爲諸路諸倅之最且其治績亦甚表著云欲使賞罰竝行宜施嘉奬之典咸平縣監金箕憲三南郡守中待窠陞擬
정조 23년 · 강
罷藍浦縣監李潢
정조 23년 · 목
吏曹參判李書九啓言忠淸道暗行御史申絢書啓監浦縣監李潢以一病支離六朔廢務抄飢分還無以躬檢設粥給糧專委吏鄕以稍實之邑有浮黃之類爲辭病旣妨務有難仍置請罷黜從之
정조 23년 · 강
推成歡察訪姜世鷹仍命廟堂以驛民勿給邑還事關飭該道臣
정조 23년 · 목
吏曹參判李書九啓言忠淸道暗行御史申絢書啓成歡察訪姜世鷹以借隣用棍爲辭郵官之法外用棍極爲駭然請罷黜予曰嶺外之人不嫺體例而然與不治有間爲先推考別單中驛弊大臣亦爲稟處在議政李秉模曰書啓中亦陳驛弊以爲近來驛民之不願受糶者自本官勒給實爲難支之端旣有驛還而又受邑還當秋備納可知絕艱此後驛民勿給邑還陽城加川驛僻在路東近十里凡時急傳命多不及時依民願移站於振威邑內事也驛路凋弊未有甚於近來而旣有驛還又給邑還以致難支之境者尤豈成說乎雖以昨年言之本道穀簿無以排還至請他道之穀則以此不敷之還勒給於不願受之驛民誠莫曉其故關飭道臣邑自邑驛自驛永勿勒給事嚴加定式如當歉歲驛還不足以接濟則必待該驛論報巡營始許邑還之意請一體分付加川驛移站事往復京畿道臣詳知便否後稟處似好矣從之
정조 23년 · 강
推牙山縣監洪章輔等
정조 23년 · 목
吏曹參判李書九啓言忠淸道暗行御史申絢書啓牙山縣監洪章輔以設賑之時穀不簸揚粥甚稀淡爲辭沔川郡守朴趾源以聽訟有謗爲辭全義縣監李應燁以巽軟之性難防奸猾之恣橫聽理之際不免請囑之潛行爲辭恩津縣監李義敎以束濕宜勉益嚴爲辭華城判官金思羲以益勉戢束爲辭果川縣監金鋼以簽丁或擾於推呼爲辭而繡衣論列雖有疵貶間多褒語請竝姑先推考從之
정조 23년 · 강
命保寧縣監韓永逵庇仁縣監李元八舒川郡守李儒燁待滿爪陞遷德山縣監林淳浩陞敍禮山縣監金魯應結城縣監徐應輔上弦弓一張賜給
정조 23년 · 목
吏曹參判李書九啓言忠淸道暗行御史申絢書啓監司李泰永以寬平之治不尙嚴威營邑相安吏民俱便對揚德意悉心賑政爲辭而道臣體重勿論其餘本道及京畿沿路守令察訪等別無優異之績亦無顯著之疵請竝置之閫帥中軍營將邊將等令兵曹稟處從之敎以今番兩湖繡衣之還朝也或多幸逭於勘罪者以其數遞之爲弊於民邑贖愆猶勝於生手也至於尤不堪任者亦旣勘罪則其外有聲績者須施嘉奬之擧可以勸他近來褒啓守令之不爲論賞便成謬例亦不當若此保寧縣監韓永逵新譽優於前績庇仁縣監李元八譽聲亦符治績云稔聞其治今尤可驗豈非可嘉之甚乎待滿瓜以爲別般陞遷調用之地舒川郡守李儒燁治績亦與兩倅相似云仍其窠瓜前勿遞待限滿陞遷德山縣監林淳浩之向來恤典旣云誠勤而公州判官金箕應勘罪之後當示弦韋之擧陞敍禮山縣監金魯應結城縣監徐應輔亦云善治上弦弓一張賜給
정조 23년 · 강
罷公州中軍柳鎭曄仍飭此後另揀差遣如有不堪任者道臣這卽論黜
정조 23년 · 목
兵曹判書金文淳啓言忠淸道暗行御史申絢書啓公州中軍柳鎭曄災年接濟多資城餉而入倉之穀半被倉屬幻弄耗縮及當分餉一切闔服計石出給斛內不實一石受出者多不滿十斗少或至七八斗爲辭中軍所管卽是軍餉一事而糶糴之際專委下屬矇未覺察者事極駭然請罷黜從之敎以別單中城餉一款大臣仍爲稟處左議政李秉模曰別單所論與書啓別無異同而仍以城餉多數所在處中軍僉使勿拘常格另加擇差爲請矣城餉何處不重而雙樹城餉尤爲自別本道所恃亦在此穀該中軍之矇不察飭誠極可駭而所謂勿拘常格者亦不過擇人之謂也此後差遣各別另揀之意分付該曹如有不堪任者道臣這卽論黜因循任他以致城餉之一向疏虞則竝與道臣譴責之意分付恐宜矣從之
정조 23년 · 강
重推忠淸水使具明遠仍飭安眠島松禁蕩然之弊又命廟堂以供鰒點退事島民棍斃委折嚴問該閫使之首實報司後草記今年該閫以鰒爲名者勿爲封進
정조 23년 · 목
兵曹判書金文淳啓言忠淸道暗行御史申絢書啓忠淸水使具明遠以松禁頗弛宜勉申嚴爲辭其常時不能嚴飭之先不可無敬言請爲先從重推考從之敎以別單中又有松政一事大臣亦爲稟處左議政李秉模曰取考別單則以爲沿海封山常因監色之憑藉犯䂨日以稀疏而以安眠島言之泰安所管松田春間失火處長廣爲四十餘把此等之弊如非樵牧狼籍偶然失火則必是奸猾設計故爲縱火當該帥臣及地方官難免重責亦宜申明嚴飭云矣本通松田之所恃惟在安眠一島而此而蕩然則其將何侍大抵松田之蟊賊水閫之裨校本邑之監色是耳此果無犯則民安敢肆然偸䂨松何至日就稀疏乎該水使在任旣久而不察如此論其溺職罷拿猶輕姑以贖愆之意更加敬言飭而若但多發裨校一番恐喝徒作渠輩受賂之資則所謂賂物亦不過潛䂨而辦備而已有何一分效益哉擧行形止申禁方略使之論理報來仍以此覆奏行會諸道水閫以爲遍求勤慢另行黜陟之地從之敎以向聞沈判府言安眠一島之民困於水營之侵徵不一而足以至所屬諸島亦無不被其害所謂憑藉之端進上生鰒爲甚云年來供鰒除減何如則敢於此條容奸乎欲待右相將爲回啓之嶺鰒事同爲處分今日旣發言端當先爲下敎矣以供鰒點退昨年至有島民之被棍於裨屬而致斃云其委折自廟堂爲先嚴問該閫使之首實報司後草記而今年則該閫以鰒爲名者雖一箇半箇勿爲封進若此而所謂營屬現影於各島近處依舊討索而摘發於來頭繡行則當該不飭之帥臣拿致王府照律施以禁錮之律爲先以此嚴飭道帥臣而時帥臣之罪不可以尋常罷拿勘處使之圖所以贖罪之方
정조 23년 · 강
命湖西營將等治績令帥臣狀聞
정조 23년 · 목
兵曹判書金文淳啓言忠淸道暗行御史申絢書啓洪州營將沈公燁公州營將兪碩柱安興僉使李漢斗俱無表異之績且無顯著之疵請竝置之從之敎以營將等治績果何如自有更爲考察於來頭繡衣之道爲先令帥臣果不侵民果不肥已與否使之狀聞萬一拘於顏私致有相左當該帥臣焉逭重勘乎以此嚴飭
정조 23년 · 강
命今夏都政營將中軍未滿二十朔者推移遷擬
정조 23년 · 목
兵曹判書金文淳啓言營將中軍滿二十朔後始爲內遷事曾有筵稟定式矣今夏都政營將中軍姑無滿二十朔處雖未滿一二朔者請推移遷擬從之
정조 23년 · 강
飭各營門所納各道保米太濫捧及舟橋船人操縱之弊
정조 23년 · 목
禁衛大將申大顯啓言各營門所納各道保米太之毋得濫捧事前後飭敎寔出於軫恤軍民之盛意則各邑守令惕念奉行之不暇而昨年又自臣營一依舟橋定式施行之意申明關飭於湖南海西軍保所在列邑及其收捧之時分遣將校抽栍探察則大抵收捧之法邑各不同之中靈光長興靈巖南平海州全州等六邑所捧斗升之濫觴比前無減此皆由於守令之不思所以對揚德意一任鄕色全不察飭而然揆以紀綱萬萬寒心當該六邑守令令該府捧現告拿問處之至於興陽樂安順天昌平羅州礪山海南珍島康津延安白川等十一邑所捧雖有濫觴之差殊其爲違法則一也而許多守令有難一例重勘亦不可任置竝從重推考恐不可已矣御營大將李漢豊曰臣營保米亦於昨秋依筵敎以減捧之意行會諸邑矣今春送校廉探則列邑擧皆襲謬無一減捧而其中長城靈巖海州平山等邑非徒比前無減較諸他邑又有斗升之加濫尤萬萬寒心請該守令竝令該府捧現告拿問處之其外羅州原州礪山延安益山白川金川金溝井邑高敞等十邑守令其收捧之濫雖與四邑有間亦不可無責爲先從重推考姑觀明年勤慢別爲論勘敎以奚特現發數邑而已其所爲弊無邑不然且聞舟橋船人輩操縱行惡以致小民之加納云宮納營納之稅船添載雖是事目所載而丙申以後宮納竝屬戶曹自戶曹分給至於營納則或慮放料時難處至今依前添載矣苟欲操切外邑之濫捧與船人之作弊惟在卿等察飭之如何以此著念此後卿等更加探察或有犯科者該邑守令論勘之外該道道臣舟橋堂上亦令廟堂論責
정조 23년 · 강
命前主簿成海應嚴問捧口招
정조 23년 · 목
前刑曹參判李漢豊啓言臣於向日待罪秋曹時適當一訟則訟隻乃是前府使成大中而其所推之錢以彼隻之至貧難辦未及推給矣臣遞職之後大中之子前主簿海應來見臣謂以扶抑訟理趁不推給侵逼困說無復餘地而至令臣替徵其錢身爲訟隻徵錢訟官事未前聞大關紀綱前主簿成海應請令該府拿問處之從之敎以紀綱所在寧有如許駭妄之人乎爲先令該府今日開坐時嚴問捧口招以爲嚴繩之地
정조 23년 · 강
命承旨李翊模李魯春罷職前承旨南公轍施以不敍之典校理金履載重推
정조 23년 · 목
予曰前吏判之疏於禮無據本不當曲循而惟予御極以來事關莫重隨處銘心不敢小小放過者惟在於別嫌明微之際而至於己酉緬服一事在予自當別論以至切之情行義起之禮而至有數三儒生異同之說予則謂其時之以爲當然而承順者亦是也以爲不當然而云云者亦未可謂非也予之至情旣如是故推以絜矩之義已之所欲有難不施於人此所以批旨之初不牢拒而伊日問議之後又卽體諒者也然而古人之追服守墓者朝廷或有不奪情之時而亦豈可因此而人人追服人人守墓乎若於此後同一地處者皆欲以前吏判之事援而爲例則豈可每每曲副乎且重臣之父故相亦於緬服時行公則在重臣眞所謂吾先公之所當行者以故相之孝友天至尙且如此則重臣此疏尤豈無如何之嫌乎借使必欲遂誠自可有方便可爲之道焉用文爲而必至於如是陳章乎秉模曰古之以孝見稱與以山林自處者亦未當以此爲嫌則重臣疏擧可謂過矣而此後則尤豈可援而爲例乎右議政李時秀曰臣則驟見其疏而初不以爲過矣及承聖敎乃知故相之亦曾行公則重臣之疏可謂未及思量矣予曰冢宰體重而旣以此至於陳疏則不得不許之而決不可以此爲例矣筵退後卿等以此筵敎詳報於重臣可也承旨李集斗曰外議亦以吏判處義爲過故今日有堂疏到院而以齋日之故退却不捧矣予曰堂疏旣曰言事則豈可退却雖以齋日留院豈可退却乎大抵玉堂聯箚卽古例而向者儒臣之始以聯疏終又陳箚者又近於一事再呈故果令勿捧以至徑出而遭讉至於兩司聯箚則先朝禁令至嚴故近來則嚴加防禁雖以中吉以來疏箚錄見之除非如都憲之秼高者外何嘗有所謂臺箚者乎堂箚則本自體重例不得經宿後賜批而近因設禁數事雖或還給旣曰言事則無論箚與疏豈可諉以齋日無難退却乎今日堂疏旣曰因此事而有言則卽亦目下當言之事近日朝廷之上若能隨事論事人人書言則豈非世道之幸乎原疏入之○校理金履載所懷以爲臣以前吏曹判書金載▣許遞事再昨陳疏矣伊日坐直承旨南公轍李翊模謂値齋日且以疏中遣辭之有未穩不爲捧納故今日更爲來呈則自政院又復如前退却堂疏言事與他有異如是阻搪有關後弊臣謂當該承旨竝從重推考宜矣予曰近來雖因不得不然之事會又不得不旣呈還給如此之際玉堂疏箚體貌之不尊誠有後弊之慮至於今番事承旨擧措極爲駭然推考輕矣大臣之意何如左議政李秉模曰玉堂言事之跡事體何如而政院之連爲退却大關後弊當該承旨竝施罷職之典恐不可已矣右議政李時秀曰臣意亦與左議政所奏無異矣予曰名以言事疏承旨之如是操縱旣有壅蔽之嫌又先出納之責依爲之非職掌所關而干預疏事越俎甚矣當該承旨南公轍施以不敍之典○左議政李秉模啓言玉堂言事之疏政院無難退却則縱未及卽地箚論今値登筵之會但請問備者未免損體當該玉堂請從重推考從之
정조 23년 · 강
校理金履載疏請緬服解職者之可許可防明著其式賜批
정조 23년 · 목
疏略曰臣於日昨伏見擧條頒下者有以前吏曹判書金載▣疏請解職以終緬制而下詢大臣大臣奏依其請而允之者矣夫緬服之解職於禮則無無於禮者禮之過者也謹按穀梁傳曰改葬之禮緦擧下緬也則緬服之從輕固有義也又按漢安帝時制長吏非居憂者無得去職則仕者之去官非細故也故晉之庾亮何充改葬而服衰諸儒有譏漢之譙玄韋彪以期而解官後世不取以是旁推則緬服之解職或過於禮然喪欲寧戚禮貴從厚重臣之陳懇固發於至情之不能已大臣之請許亦取其緣情而近於禮而若乃殿下之允之則又是特恩也盛典也推不匱之孝恩廣錫類之至仁而第念人無彼此至情則同官無大小從宦則均繼自今廷臣之在職而有緬服者擧皆欲借重臣之例而一恔其心則不審朝家於此宜如何處之將一例許免乎則是因一人之義起而爲通行之當式終必掣礙多端而未足爲一定不易之制也將一切防塞乎則旣許於彼而不許於此禮有行與不行情有伸與不伸而不得爲四達無偏之道也凡有似此情地者私而自處則可而疏以陳請則不可自已陳情則可而朝廷許之則不可許以恩旨則可而廟堂陳白則不可所可惜者伊日大僚之陳奏也若援其疏中上段之所引而以重任之難曠請解其任則雖不許其禮亦足伸其情豈不委曲而周備乎哉今旣無及而事屬旣往惟當於向後廷臣之如重臣情地者而審其所以處之道而已伏願下詢大臣其可許可防可解可仍詳究其宜明著其式使後來之人俾得有依據遵行批以問於大臣之本意言於筵中而大臣擧條中許解之命意則與爾疏辭同一旨義豈有別爲著式之可言者乎
정조 23년 · 강
命靈光郡守洪義浩改差
정조 23년 · 목
敎曰今聞承宣言靈光郡守洪義浩遠莫將往之外該邑亦難强赴改差令該曹擇差其代下送
정조 23년 · 강
遞同義禁徐有大兪漢謨朴基正左尹洪聖淵
정조 23년 · 목
敎曰諸囚當捧供禁府堂上中時帶將任及在總府騎省人竝許遞總管中時帶詞訟人員本職亦爲許遞
정조 23년 · 강
以趙鎭寬閔台爀李漢豊爲同義禁玄重祚爲泰安郡守吳泰賢爲靈光郡守韓用謙爲平澤縣監李羽逵爲藍浦縣監竝口傳也
정조 23년 · 목
敎以禁府堂上及守令未差之代令該曹口傳差出
정조 23년 · 강
藍浦縣監李羽逵陰竹縣監李敬簡相換口傳也
정조 23년 · 목
敎曰藍浦前縣監以病曠務之故至登於繡啓而論罷則其代當以無病强壯者差送新倅年過六十云老矣近邑守令中相換事分付
정조 23년 · 강
命刑曹郞廳之代口傳差出
정조 23년 · 목
敎以近日會推之時曹郞當備員刑曹郎廳之代令該曹口傳差出
정조 23년 · 강
遞同義禁閔台爀以鄭大容代之前望也
정조 23년 · 강
命平澤縣監韓用謙拿處
정조 23년 · 목
政院啓言平澤縣監韓用謙忽呈下直單子批下呼唱之後連爲催促而終無去處極爲駭然所當重勘而本院請推外無他罰何以爲之乎敎以拿處
정조 23년 · 강
罷司諫尹羽烈職
정조 23년 · 강
命三陟府使趙岐中和府使徐敎修待其親病少間下送後草記
정조 23년 · 목
吏曹啓言上京守令中洪州牧使金履鎬才已申飭下送而三陟府使趙岐自楊州地今方上京中和府使徐敎修自廣州地今方上京故以卽刻下去之意申飭則趙岐親病沈重不得下去云徐敎修親病尙未差減不得還官云雖未知其親病之如何而特敎催促已至多日無意下去者事體未安所當重勘而本曹請推外無他罰何以爲之乎敎以侍少間下送後草記
정조 23년 · 강
遞判尹李膺擧以徐邁修代之前望也
정조 23년 · 목
政院啓言明日望拜禮時九卿及兩司長官當爲進參而吏曹判書洪良浩受由大司諫申獻朝呈辭竝卽牌招漢城判尹李膺擧在外何以爲之乎允之敎以在外判尹許遞前望單子入之待下批一體牌招
정조 23년 · 강
遞都總管李鼎運副總管金勉柱以崔東岳兪漢謨代之竝前望也
정조 23년 · 목
因寶劍望筒敎以懸註總管許遞前望單子入之待下批牌招察任
정조 23년 · 강
命漢南各邑禱雨當否令畿伯遍問諸倅以聞仍飭海伯莫以得雨弛心於課農之政
정조 23년 · 목
黃海監司曺允大狀啓以爲今月初三日之雨瑞興府得二犂許海州延安康翎安岳信川文化甕津長淵等八邑得一犂許白川金川平山鳳山載寧松禾長連黃州新溪遂安兎山谷山等十二邑得一鋤許豐川殷栗等兩邑僅爲浥塵峽邑則可謂適中而野邑則猶有不足之慮繼此一霈方切顒望敎以今日賓對正爲畿內漢南各邑禱雨之拔例設行當否詢問也僉議姑未歸一欲待一兩日後更詢而朝見密雲之欲雨益切庶幾之望晚又涼飆解駁其爲渴悶日甚一日漢南各邑中廿八初三未能均霑處爲幾邑而凡事貴在務實何必膠守常例乎道伯則姑不必爲之先令渴悶處幾邑虔誠禱雨禾知知何卿其遍問漢南諸倅條列狀聞事下諭畿伯而今觀海西狀聞初三之雨道內廿三官得犂許九邑鋤餘十二邑浥塵二邑云比之畿邑漢南豈不誠萬幸乎莫以得雨弛心各令守宰着意分糶課農書力於南畝以期有秋事回諭
정조 23년 · 강
備邊司以各道還餉未捧及全未捧居末守令邊將等依事目勘處啓
정조 23년 · 목
備局啓言卽見各道捧未捧狀啓則平安道舊還分軍餉未捧及元還別軍餉全未捧安義前僉使崔琥彬元還別軍餉全未捧彌串前僉使李道煥元還全未捧林土別將朴東秀方山前萬戶姜大允元還居末龍川前府使柳仁喆居二幕嶺萬戶金泰福居三孟山縣監閔亨默新還分元還未捧阿耳僉使李彥晉忠淸道新還未捧居末舒川浦前萬戶金鼎燦居二恩津縣監李義敎新軍餉未捧居末瑞山郡守金履永居二恩津縣監李義敎居三連山縣監李顯正統營軍餉未捧定山縣監蔡潤銓軍餉反作未捧仁同府使李甲會云矣新舊還餉未捧及全未捧居末居二居三及舊逋條未捧守令邊將等竝令該府該道依事目勘處而其中設賑處依例分揀之意請一體分代允之
정조 23년 · 강
配時囚南正和于新寧縣仍飭金吾別定郞官裒輯受敎
정조 23년 · 목
義禁府啓言南正和原情公事判付內自有受敎律文依定式勘放後草記事命下矣溯考本府謄錄則受敎定式初無載錄處必是漏落之致而只有通川前郡守魚錫定平壤前庶尹鄭充淳靈光前郡守尹一復兼岐前縣監李基正等曾於先朝以投印徑歸罪因傳敎竝卽其地定配矣今此南正和投印之罪請依魚錫定等已勘之例卽其地新寧縣定配發遣府羅將押送配所允之敎以本府文蹟每多疏漏甚至先朝受敎之便成金石之典者亦不載錄政院日記之一考可據者本府擧行則相反駭然甚矣此後裒輯受敎之道別定郞官句檢而若於該郞官時遺漏者以爲隨現嚴勘之地
정조 23년 · 강
以柳相祚餘英輔爲承旨竝前望也
정조 23년 · 강
命時囚朴廷宅更爲嚴問捧口招以聞李寅采等照律
정조 23년 · 목
義禁府啓言唐津前縣監朴廷宅原情以爲韓彥喆處請貸錢兩事則渠無是事或是吏房憑藉官家私自請貸而莫非渠不察之罪彥喆榜書事則本縣軍校極其凋殘而校生則多有額外故將校等呈于巡營及備局受嚴題使之査拔校生中軍校之子姪還屬將校彥喆之子師殷入於査拔中彥喆之含憾於渠蓋由於此丁巳五月十四日夜有一匿名書于東軒墻內矣翌日下吏之父金正九又見一總角揭一張書於彩雲橋邊持其書來納而與墻內投書如印一板尃以査汰校生事萬端侵辱而且言其總角容貌故依其言物色譏捕則所謂總角果是彥喆之奴也施威嚴問則吞吐不服故果以周牢取服之說虛張恐動則始以渠上典彥喆之指嗾揭書云故捉致彥喆以其奴供質問則不下一杖無辭自服則至於火刑周牢等事初非可論此莫非師殷白地構捏之辭渠之居謫時事則昨年三月以兼邑事徒配襄陽府則本官以同朝之誼數次伻問故因此出入昨年八月空官時有離次山行之擧至於韓師殷屛處事則師殷到配之後向渠至發報復之說本官慮其生事論報營門移定保授於三十里地此則非渠所囑之事而緣渠居官無狀自招怨謗在謫不謹至登道査此實渠罔赦之罪云所當請刑而曾經都總都事請議處敎以與査啓相左敢生發明之計者極爲痛惡討錢當民事私施惡刑事竝與居謫不謹事後坐起時更爲嚴問捧口招以聞又啓言咸悅縣監李寅采原情以爲本縣以荐歉中最尤甚邑倉儲枵然䨀捧零星賑資拮据他無計策故不得已勸諭富民隨力貸錢合爲三千兩貿米以置春間從巿價發賣以償本錢而剩米爲一百六十餘石故取以補用於賑米矣今者繡啓以此論列謂涉料販則渠何敢費辭自明乎渠之罪狀萬殞猶輕云所當請刑而曾經侍從請議處敎以草記照律又啓言法聖僉使李膺福原情以爲漕倉設置後自有較正之斛子且各該邑倅眼同捧上則監色輩雖欲濫捧其勢末由至於昨年秋事告歉民勢艱乏則渠職在董稅之任誠切報效加意精斛而民習奸頑不知稅納之重每多麤米雜納之弊故其中最甚劣者使之改舂以納則一石之所縮幾至四五升云故米色如式精白毋至舂縮之意文移於各邑濫斛之怨或由於舂精之際及夫捧稅幾了之時渠雖患輪行之感力疾躬捧未嘗委諸監色而下屬奸弊未能書察至登繡啓溺職之罪萬殞猶輕云所當請刑而曾經宣傳官請議處敎以考律草記照律以聞又啓言前主簿成海應口招以爲渠於庚戍年間盧守萬處買得田土壬子年斥賣於朴大吉矣昨年守萬之上典知守萬之盜賣推尋於朴大吉處則大吉以渠名呈訴於漢城府捉囚渠家奴子嚴杖督捧其田土價故時値嚴冬被囚奴子有徑斃之慮渠聞伊時右尹之言則以爲成家準給畓價於朴大吉處則守萬之錢當一一推給於成家若不準捧於守萬則吾雖自備當沒數出給於成家云此雖設辭渠因其言畓價卽爲準終大吉處守萬之錢意謂卽當推給矣右尹移拜刑曹參判故自漢城府移訟刑曹許久延拖終不推給又遞刑曹渠果往見以難捧於盧哥之意備陳而語次間以爲令監旣有自備以給之語則到今踐言無妨云矣私室酬酢至於登徹之境駭妄之罪萬死無惜云所當請刑而旣有嚴問捧口招之命請上裁敎以所供之無嚴甚於擧條敢以踐言無妨等說遊辭納供者亦不可但以駭妄言嚴加照律草記以聞
정조 23년 · 강
忠淸監司李泰永以道內各邑畢賑形止馳啓
정조 23년 · 강
命湖西公私賑邑願納人安致宅等實職除授朴聖權等帖加私賑人金漢杰郞階帖成給
정조 23년 · 목
吏曹啓言取考忠淸道公私賑邑民人願納及私賑人穀數成册則韓山嘉善安致宅願納租一千二百九十石林川前同知田光沃願納各穀一千二百五十五石德山嘉善黃海龍願納各穀一千一百四十六石零以上三人竝依事目施以實職除授之典報恩嘉義朴聖權願納各穀二百石永同嘉善全春郁鴻山院生田光執願納租俱爲一百石以上三人竝依事目施以帖加成給之典私賑人淸州生員金漢杰自備租三百十五石零而係是士人依近例郞階帖成給而係干恩典請上裁從之敎以實職除授三人後日政相當窠作窠調用事分付兵曹
정조 23년 · 강
宗廟殿內雨漏處命擇日修改仍遣禮房承旨奉審
정조 23년 · 목
禮曹啓言卽接宗廟署所報則今日之雨宗廟第八室龕內木斑子渗漏神欌內仰塗與冊欌上點滴至於冊欌前地衣渗濕云莫重殿內有此渗濕之患極爲驚悚臣曹與本署提調請卽爲奉審後稟處允之敎以禮房承旨先爲奉審以來所重與階砌修改尤有別焉待晴土旺節前先爲修改而可合吉日多數擇日以爲從便進退之地而嚴飭廟司使之逐日奉審
정조 23년 · 강
命十一日輪對當次人受點後日次來待
정조 23년 · 강
司諫李貞運引避乞遞賜批尋命推考
정조 23년 · 목
避嫌略曰迺者堂疏峻發以湖西獄囚李存昌放釋之命不能爭難論斥備至噫存昌卽邪學之窩窟也從前誑或一道相率入於禽獸之域者莫非存昌爲之倡則不可以渠一時革心之言遽從寬宥之典而臣愚昧顚錯尙此泯默今於堂疏旣發之後自顧慚恧無地自容請遞斥臣職批以勿辭亦勿退待○政院啓言司諫李貞運避嫌承批之後不爲傳啓直爲出去請推考允之
정조 23년 · 강
放連山縣投界罪人韓用和
정조 23년 · 목
忠淸監司李泰永以韓用和連山縣到配馳啓敎以飭已施矣有兼銜分揀事分付
정조 23년 · 강
命寧邊府使鄭觀采改差訓鍊中軍仍任
정조 23년 · 목
訓鍊都監啓言本局中軍難付生手鄭觀采寧邊府使之任請今姑改差使之仍察中軍允之
정조 23년 · 강
定配秋曹囚金致修崔得祐
정조 23년 · 목
先是致修等以毓祥宮闕番宮屬因傳敎嚴囚至是因該曹都囚徒以致修遠配得祐定配書下○刑曹以金致修端川府崔得祐咸從府各定配所押送啓
정조 23년 · 강
神德王后谷山本第舊址命待秋成竪碑記蹟
정조 23년 · 목
禮曹啓言谷山府神德聖后本第舊址關問該道使之登聞事命下矣卽接谷山府使趙德潤牒報則以爲招致故老與境內原居康姓人等詳問由來相傳之語則府治東距五里雲中坊林溪里有國舅舊基而柱石淵溪至今宛然云故府使卽率故老與康姓人等馳往審視果有一小山古名神留山今稱堂底山山下東向之局卽是國舅舊基云而山之左麓下有柱石一坐長二十一尺前後廣各三尺五寸左右廣各三尺而故老流傳或稱外門或稱標門山之右麓外有一大淵俗稱堂底淵源出高達山淳滀爲淵深可五六丈周爲二三百步東流爲溪縈回控帶於舊基之前自柱石至堂底淵爲二百八十四步自堂底山下至前溪邊爲二百三十三步局內幅圓洽爲五六日耕而背山臨溪形局平穩聖后本第舊址明是局內當中處衆口一辭而龍峯龍淵之名雖未得詳明傳道之可考柱石淵溪宛在於峯下左右則恐未知或緣於古今異名而然至於柱石故老與康姓人等皆以爲古有柱石二坐雙立矣中間一坐頹仆破碎年久閪失上所謂外門標門之說雖或似然邑藏之誌旣無紀實取考之蹟康姓人之譜亦無眞的可據之文局內時居二戶卽他姓而康姓諸人分居他坊云矣敎以聖后本家觀津籍貫旣是象山象山卽谷山而今其宮基石礎屹然宛在長踰二十有一尺明是世居遂作本貫而石柱必是舟梁以後起第時所建大抵邑報雖甚疏漏舊基則可以徵信況楊葉盛蹟遍在野乘且今月三明卽我聖后誕降之辰也此時此事之登聞若有所相然者就其舊址當親書碑面敬記故蹟而碑樣依先朝文昭殿舊基追慕洞聖后誕降舊基碑尺度下送該道待秋成竪立而閣樣亦依右例爲之而又思之咸興府馳馬臺記聖蹟而曾聞本府亦有馳馬谷名稱在於府北七八十里許山名岢嵐之南有馳道數里在山頂邑中父老傳以爲馳馬舊基邑牒之不爲竝擧豈其邑誌之不見關辭之不擧而然乎亦令道伯來頭行部時親審狀聞事分付
정조 23년 · 강
召見承旨鄭尙愚于重熙堂
정조 23년 · 목
予敎尙愚曰分付該曹以局內時居二戶疋邑民而康姓諸人分居他坊云奉祀孫使之贖還居接近於屑越自該曹嚴飭該道該邑使之從便顧助換入或新入間依渠等之願爲之後狀聞閣樣碑樣切勿張大一依見樣爲之事分付碑樣閣樣戶曹郞廳使之奉審以來
정조 23년 · 강
命壯勇營褒貶待雨晴設行
정조 23년 · 목
因本營褒貶設行單子敎以雨勢如此待晴退行
정조 23년 · 강
命文簡公金淨文簡公朴祥家卜日致祭朴祥祀孫初仕擬入
정조 23년 · 목
敎曰文簡公金淨文簡公朴祥之宣諡賜祭雖在年前而當今年旣致祭於信度公則況此兩文簡乎令該曹卜日致祭奉祀孫則金文簡家收用而朴文簡家則鄕薦外尙不收用都政窠初仕一窠權付軍職今政訪問擬入事分付
정조 23년 · 강
有政吏曹判書金文淳參議李魯春進
정조 23년 · 목
以李書九爲禮曹參判申鴻周爲寧邊府使李玄謙爲抱川縣監朴寅休爲明陵參奉初仕也
정조 23년 · 강
章陵參奉金聖泰陳疏請黜三勲臣朴元宗柳順汀成希顔等廟庭配享賜批不許
정조 23년 · 목
疏略曰我聖上追遠興感於溫陵舊事克擧酌獻之禮繼而有國舅信度公愼守勤旌閭之命十行絲綸藹然流出於至誠惻怛之盛意嗚呼是年卽我聖后舟梁之寶甲也復位封陵之禮旣在於先朝是年國舅表忠之典又降於聖上是年凡所以伸誠寓感之方靡不畢擧聖孝增光八域聳動時亦有待而然耶臣不勝欽仰感歎之至然臣愚死罪竊以爲尙有聖朝之闕典三勲臣事是已嗚呼溫陵當日之事尙忍言哉彼三勲臣亦人耳豈不知名分之重截然如天地之不可犯而惟身謀之是急肆發廢母之論使我朝禮義之邦倫紀倒置義理晦塞則乃宗社之罪人也人可得以誅之也特以功存靖社朝家用寬大之典雖不明正其罪至於聖后祔廟之後則不得晏然配食於廟庭是當然之義也且況三勲臣之於聖后卽不共戴天之讎也以天之至廣至大猶不可與共戴況於廟庭咫尺之地乎若使聖后在天之靈陟降於冥冥之中則將冤憤痛恨之不暇矣其何以悅豫於芬苾之享耶推之神理參以人情其不可從享於廟庭也明矣故文正公李縡所撰淳昌三印臺碑記曰是非旣大定矣彼勲臣者尙可晏然於從享之列耶此非獨文正一人之言實我東臣子百世不易之定論也在廷之臣更無此論意者朝廷之議欲將功贖罪而然歟是則有不然者方其曆數已屬天與人歸之際雖非三勲臣輩神器不屬於聖祖亦將誰歸乎彼不過適乘機會效其勞而已乃反自以爲功無所顧忌則其無嚴之罪尤著矣人臣負此重罪臥死牖下亦足矣假使朝家酬報其勞至今數百年勲籍自在子孫世襲者實曠世之至渥也又何爲乎配食於廟庭戚我聖后之心耶議者或以事係先朝爲重大難行而此亦有不然者復位封陵是何等重大之事而我先大王斷以行之於幾百年之後此實體聖祖之遺意也今此三勲臣之黜享比復位封陵之事其輕重懸殊又況於復位之後當次第擧行者乎臣先祖文簡公淨乙亥一疏是苦心血誠而使大義未伸於當世終抱冤於九原而死臣實隱痛在心幸賴兩聖朝紹述之誠孝修擧未遑之典使倫紀明而義理正是東國莫大之慶也然而三勲臣之從享自如則亦豈可曰倫紀明而義理正乎伏乞廓揮乾斷亟降三勲臣朴元宗柳順汀成希顔等黜享廟庭之命以泄神人之憤批以昔我靖陵之世金朴二文簡公共登小邱議上長秋之封事及琅函之徹也義聲動廷中而南國之士懷其節名其邱曰學士之臺至今有指點咨嗟者爾以金文簡之孫當翟褕追復之舊甲極論三勲臣事予心起感不覺通宵前乎此而爲此論者亦多矣律之以天理人情揆之以國綱臣分夫孰曰不可而時際中興再安宗社山河帶礪十死且宥昔先正諸人之不爲直請者蓋有微意存焉況庭享典禮至重而嚴今於二百四十餘年之後輕易議到有非審愼鄭重之義矣
정조 23년 · 강
命寧邊府使申鴻周改差拜峯別將仍任
정조 23년 · 목
司僕寺啓言本寺兼內乘拜峯鎭別將申鴻周今日政移拜寧邊府使矣本寺擧行俱係緊務而姑未就緖決難付之生手請寧邊府使改差兼內乘仍任允之
정조 23년 · 강
推前開城留守趙宗鉉
정조 23년 · 목
政院啓言前開城留守趙宗鉉謂有身病使其親裨替納密符請推考警責允之敎以待開門牌招使之從速辭朝
정조 23년 · 강
全羅監司趙宗鉉疏陳病狀乞遞賜例批
정조 23년 · 강
諸承旨持公事入侍于誠正閣召見宗廟令趙鎭順直長黃仁紀副奉事李明翼社稷令李義述永禧殿參奉權瑞應
정조 23년 · 목
都承旨李冕膺啓言社稷令李義述進伏之際擧措顚錯請推考從之
정조 23년 · 강
太廟雨漏處修改命七月節後擧行
정조 23년 · 목
禮曹啓言臣與本署提調金文淳進詣宗廟奉審則第八室龕內木斑子渗漏神欌內仰塗與冊欌點滴至於冊欌前地衣上渗濕果如本署所報卜日修改不容少緩而修改時不可無移還安之節矣謹考先朝壬戌甲子乙丑庚辰丙戌己丑六年謄錄壬戌則渗漏在於六月二十日而修改在於七月十二日甲子則渗漏在於六月十三日而修改在於七月初六日乙丑則渗漏在於六月二十日而修改在於七月十二日庚辰則渗漏在於六月十二日而修改在於七月初一日丙戌則渗漏在於六月二十日而修改在於七月初七日己丑則渗漏在於六月十七日而修改在於七月初七日皆因土旺用事自本曹稟請退行而其餘各年雖有移安修改之時或因雨漏之在於他月或因節序之無所拘忌而至於六月節內移安修改溯考前後謄錄元無可據矣見今雨勢尙未開霽土旺之前餘日不多有難循例稟請姑待七月節後擇日擧行允之
정조 23년 · 목
濟萬不爲仕進也
정조 23년 · 강
重推全羅監司趙宗鉉仍飭辭朝
정조 23년 · 목
宗鉉違召敎以更爲牌招使之出肅仍爲辭朝宗鉉再違召敎以旣無必遞之義則再違召命事體未安全羅監司趙宗鉉從重推考更爲牌招宗鉉三違召敎以更爲牌招
정조 23년 · 강
召見全羅監司趙宗鉉于誠正閣
정조 23년 · 강
命松都折衝金昌瑞邊將調用
정조 23년 · 목
前開城留守趙宗鉉啓言厚陵造泡寺年久頹圮若過今夏無以支撑而物力猝難拮据政以爲悶本府折衝金昌瑞慨然擔當自願捐財故臣果許之仍令營校同爲監董矣首尾七十餘日新建或修補今旣告訖而臣適値遞歸未及啓聞然取考本營謄錄在前如此之時輒有奬勸之例矣敎以邊將卽爲待窠調用監董營校賞加
정조 23년 · 강
遞副應敎韓用鐸校理趙得永副校理朴崙壽修撰朴吉源推修撰朴鍾淳
정조 23년 · 목
因用鐸等牌不進罷職傳旨敎以許遞使之一伸廉隅副修撰朴鍾淳只推牌招入直
정조 23년 · 강
命故千總金佐龍施以贈職之典金堯卿贈職事姑待諸道更報仍推前全羅監司李得臣
정조 23년 · 목
吏曹啓言故永柔縣令李有吉故雲山郡守李繼宗故千總金堯卿吳稷金佐龍等五人中未及贈職人問于大臣指一草記事命下矣遣郞官問于時原任大臣則左議政李秉模以爲金佐龍金堯卿俱以戰死旌贈載錄於忠烈錄其殉於是役也明矣而旣無佐龍贈牒之傳於其家者云爾則年世雖曰久遠恐無後孫令未聞知之理無或忠烈錄之以其同時戰死之故誤載以旌贈歟及今貤贈庸昭聖朝是年曠感之意金堯卿之採訪文蹟又未可知一體施行恐宜而事係恩典請上裁云判府事沈煥之以爲李有吉李繼宗金堯卿吳稷金佐龍等五人從忠武公金應河之後同時立慬於遼野之戰尙有文蹟可考而適値舊甲之重回聖意起感於曠世特軫褒忠奬節之方而金佐龍金堯卿二人旌贈之文旣無可據於公私載籍則今依李繼宗已例一體褒贈以爲聖朝闡明義理扶植倫綱之徽典而事係特恩請上裁云右議政李時秀以爲惟此李有吉李繼宗金堯卿吳稷金佐龍五人或以郡宰或以幕府隨忠武後渡江赴遼秉節立慬亦在同日考其殉義之蹟旣無差殊論以褒贈之道宜施一體而事係恩典請上裁云諸大臣之議如此而舊歲重回聖心興感有此博詢之命同時立慬之人一體褒贈豈容他議而第伏念金堯卿之後孫尙未搜訪則堯卿之已蒙褒贈與否有難臆料今若同爲擧行之後或有孱孫之屛伏僻遠者晩始聞命來告以曾已受贈云爾則莫重貤贈之典不可疊擧且今所贈之資品或反低於前贈則不無難處之慮是年之內不得擧行雖未免欠闕而事係難愼且前已發關於四都八道使之窮搜詳探姑待更報恐爲得宜金佐龍則當依諸人例褒贈而吳稷則贈兵曹判書李有吉則贈兵曹參判李繼宗則贈兵曹參議職品高低如是參差而判府事沈煥之獻議中以依李繼宗已例一體褒贈爲辭似當施以兵曹參議贈職之典而事係恩典恭俟上裁故縣令李有吉前該道臣回移以已蒙兵曹判書贈職報來故臣曹亦爲依此草記矣追聞其後孫之言有吉贈職乃參判非判書也該道臣當初所報未免不審全羅前監司李得臣請推考允之
정조 23년 · 강
獻納閔命爀疏陳情病乞遞仍請刑曹參議丁若鏞刊削北部令李鋐拿勘訓鍊大將徐有大譴罷之典賜批
정조 23년 · 목
疏略曰臣目今病狀十分難強束帶供職不可以時月期也兼銜之宜謝不謝失在昧例李存昌之當論不論罪著溺職始被喉院之請推復有堂疏之論斥惶悸恧蹙如添一病乞賜鐫遞俾便公私臣於乞免豈敢贅及而事在目下不容泯默臣向日常參登筵時伏見前諫長申獻朝盛論邪學之斁倫敗俗纔擧李家煥丁若銓等姓名而擬律之際嚴敎荐下蒼皇屛退雖未及畢陳其說而及其避嫌大槪之頒布也至以李家煥等按律之請爲辭矣聲罪狼藉律名至重則重臣之不有臺言偃處城闉已見其放恣無嚴而以其爲子第者言之悚惶縮伏宜盡自靖之道而若銓弟若鏞恬若無故揚揚周行卽此而濡染邪學放倒廉防尤可知也其在衛道閑邪之義不可無警刑曹參議丁若鏞施以刊削之典宜矣近伏聞有一殺獄出於北部事在春間而究其實則慘不忍之事也殺越人命孰非大憝而變出人倫尤係變異之大者始因巡山軍之所發覺而洞任部隸推諉漫漶任自埋瘞該部初無行檢之事該營亦無跟捕之擧纔因其父之發告而今方推覈於法曹閱朔掩置以致自露者揆以獄體誠極駭然該部官員拿問嚴勘該營大將施以譴罷之典斷不可已也批以爾所謂刑議之行公云云設如爾言筵席語秘何以處義況於諫長未畢之啓未聞這箇人之名字爾曰聞於筵中云者何太爽誤輕着甚矣至於重臣事之揷入此非偏私而何重臣之外除也嚴於覈治若有不悛者至施賊刑云近來法官之所不敢爲者重臣乃爲之則反以不當聞之筵說責之以聞若不知者亦豈成說部官事將臣事依施爾其勿辭察職
정조 23년 · 강
保放金吾時囚金載謙
정조 23년 · 목
義禁府啓言時囚金載謙暑症積氣有時昏塞氣息奄奄實有難保之慮卽爲保放
정조 23년 · 목
漢城府以西部民家三戶南部民家一戶北部民家二戶頹壓啓敎以恤典令該廳卽爲分給事分付
정조 23년 · 강
命來十六日日次儒生殿講以製述設行於十八日
정조 23년 · 목
政院以殿講日次啓稟敎以依近例以製述爲之於十八日而處所待下敎爲之
정조 23년 · 강
命訓局都提擧總察營務
정조 23년 · 목
政院以訓鍊大將徐有大譴罷將兵之任不可無總察之人何以爲之啓稟敎以都提調總察事從事官發牌聽傳敎
정조 23년 · 강
命御營廳私習後日次爲之
정조 23년 · 목
政院以該營軍兵日次私習啓有是命
정조 23년 · 강
命裁判差倭所請公作米特給
정조 23년 · 목
備邊司啓言卽見禮曹粘目則枚擧東萊府使金觀柱狀啓以爲裁判差倭以公作米退限事出來而當初作米其後退限實出於一時特恩則限盡又請極爲痛駭更加嚴責使不得提說許接自是前例所贈宴禮單雜物令該曹照例磨鍊下送爲辭而裁判出來者勿論所幹之何事姑許接待已有前例事係邊情請入廟堂稟處矣無論所幹事之如何已出來之裁判姑爲許接已例卽然接待與禮單等節照例擧行事分付該曹及該府至於公作米退限乃是從前曠蕩之特恩則視作應行之例至煩更退之請者極爲可駭嚴加責諭卽爲入送之意請申飭該府使處敎以特給
정조 23년 · 강
給漢城府頹戶恤典
정조 23년 · 목
漢城府以東部民家二戶西部民家三戶南部民家一戶頹壓啓敎以恤典令該廳卽爲分給事分付
정조 23년 · 강
命時囚鄭時養等議處照律
정조 23년 · 목
義禁府啓言比安前縣監鄭時養原情以爲本邑之昨年歉荒實爲尤甚而入於之次則雖非公賑勢將救急而逐巡飢口畢賑後統以計之則營穀賑濟之數爲二千七百口自備穀賙恤之數爲一千三十口合爲三千七百三十口蓋其之次救急之邑例無饋粥分醬之規而至於本邑則荒年實狀旣是尤甚民間飢色便同流丐故略依尤甚例間其一二等或饋粥或分醬而每於分賑之日民訴盈庭哀乞付賑目見其顑頷之狀未能斥退雖不在抄飢之中一竝白給其數自致夥然故專以實數報營而實無國穀那移犯用之事單代捧上事則以此殘邑荐遭大無民間形勢實爲倒懸末由準折代捧故許其單代者出於不得已還穀分石之說則本邑自前例以斗量分給所謂分石云云初無是事至若私分四百餘石事則營關加分之後又有量宜更分之關飭故只依營關擧行而已豈敢私自擅分乎南倉錢則上年十月營門以該邑見漏於尤甚邑推貸一千兩故一百八十六兩則貿租一百五十五石以爲及春賑資八十七兩則以爲賑醬太之資五十七兩則昨年賑資貸用條還報五兩則倉錢受來時馱價除給合爲三百三十四兩則今以此謂之私用云者初不成說其餘六百六十六兩則後民願分給而至於什五之說旣以昨秋貸來將以今春周賑則其勢不得不先除其邊以爲及時貿穀之道如欲依公債二分例則先除其邊之際不過爲一分利而已以此零星之數難容下手於許多救急之資豈敢濫取其剩敢爲違法之地乎至若貿租一百五十五石則七十餘石添補於營穀周恤其飢口八十餘石則旣是賑資中所餘而前前官兪漢㝢時已有乙卯賑餘租名色每年添還分給將爲補役之道故今番亦依此例以此添錄而名之曰己未賑餘租以爲日後防民役之一端云請刑推得情敎以除刑推仍爲議處照律未肅拜判堂令政院待開門牌招擧行未及拿囚部官則付之該曹以爲考績時陞黜之地事分付又啓言聞慶前縣監宋倫載原情以爲火粟事則本縣公私需用之物種從前收捧於結夫矣年久弊生民多不便粵在壬申年一鄕呈官聚議結役之所收者一幷移付於火粟蓋本縣古有火粟田逐年隨起收稅者而總爲一百三十餘結之內三十五結例納于糧餉廳戶曹而其後又以二十結納于內需司其餘八十結零則昔之結役釐正今之火粟收捧者是也伊時物議皆以爲火粟之法係是隨起收稅則年年收納之際或慮有濫執之患創爲一定之總數平均分排於各面里永無加減依結役例磨鍊而邑規文簿俱爲昭在矣到今四十餘歲之後愚迷之小民不念結役釐正之本意只稱火粟白徵之冤然大民有識之議則據以爲良法猶恐或變渠於莅任後敗洞殘村以火粟事多有呼訴之端故每思釐革之策而鄕論不一未免因循只於白徵處詳査減給官詳定外加捧事則木疋則莅任五年連値綿凶民多艱辦故初不磨鍊淸荏則官納之際自前有該掌色落而民或以錢防納則竝與色落計數備納或値物價之踊貴雖有價本之高下而至於十四五兩之多初不收捧單代事則歉歲民情皆以爲準折無異於本色備納之難且嶺南單代之法已成謬例故民人等以此呼訴逐日盈庭故渠只知目下民情之遑汲而全昧冒法之歸從民願單代收捧開春後卽爲懸尺出給還作本色且所捧之大米單代則爲三千四百九十石零太代爲一干一百七十石零而以太代混歸之於米代謂之四千六百六十餘石之多者誠未可曉作錢事則本縣以沿路各項刷馬之輸運浩多而例爲先擧行後上下故每患窘束以官屯田劃給立馬畢竟會減之米則代受入用逐等鳩聚合爲一百五十石內外而每於歲末作錢於倉所凡係官供魚鹽果實之本價及鋪陳雜費以此分排魚鹽果實則使各倉色庫貿易需用而各種價拘於定例或有不足之端故就於還分中合巡出給名之曰添補使之換貿而其報還之道以渠輩色落條除納已成謬例昨年有代捧之令故依他民例代捧充報開春後又以添補條還爲出給於渠輩矣繡衣只見倉色區處之私件記不論公穀與私穀而直歸之於一百五十石作錢又以爲官耗租粟單代相報亦有四十石未報之數云云而科外作錢官耗單報及四十石未報元無是事一經按査可知虛實云請刑推得情敎以依鄭時養原情判付施行
정조 23년 · 강
諸承旨持公事入侍于誠正閣召見奉審承旨鄭尙愚
정조 23년 · 강
命寶城郡定配罪人尹景允沿邑貿魚時憑藉外營公六顚末令守臣詳査狀聞
정조 23년 · 목
全羅前監司李得臣狀啓以爲寶城郡定配罪人尹景允謹依判付發關捉來魚物貿取時憑藉外營作弊委折指使誰某另加盤詰嚴訊究問渠之所告內當初貿魚之擧果因官令初非渠白地憑藉云而其時受賂周旋之刑吏通引等姓名丁寧現告該判官成給之帖文亦爲現納故取考其帖文則頭行曰以外營從事官措語以爲本營別庫所用民石魚貿易事別定地土船人尹景允下送於荏子島等地依例勿侵云云而印跡手訣明是貿魚之公文也尹景允締結官屬圖出帖文憑藉貿魚作弊沿邑者萬萬痛惡而奸狀已露於該營之廉探至被刑配之律則今不必更爲提論該判官金思羲則魚物雖是官庫需用販貿之際易致生弊則信聽猾胥慫慂之言不念奸民貽弊之端成給帖文大是不察合有重勘之典令該曹稟處刑吏通引等憑藉官屬而符同奸細欺瞞官長而圖給帖文究其情跡亦極痛惋照法懲治之意文移于該營敎以南城沁都則雖有行宮所用魚物限年改色之法例而本府初無如許改備之事則有此假稱憑藉之奸弊抑何委折以至園幸時水刺所用亦必臨時京貿則以此以彼不可不嚴査其顚末以爲別般痛繩之道爲先令守臣詳査狀聞然後以其狀聞下送該道在囚漢卽爲處決事分付
정조 23년 · 강
推全羅前監司李得臣
정조 23년 · 목
承旨金達淳啓言卽見全羅前監司李得臣啓本則守令名字有誤書請推考從之
정조 23년 · 강
以沈象奎爲承旨仍命敍用
정조 23년 · 강
分揀訓鍊大將徐有大
정조 23년 · 목
因訓鍊大將望筒敎以昨聞承宣言知其事實罪在該部薦望勿施仍爲分揀卽爲牌招傳授命召
정조 23년 · 강
命判義禁洪檍給由該府開坐令次堂擧行
정조 23년 · 목
檍再違召敎以當暑滯囚可悶先令行公次堂擧行判堂聞有實病姑爲給由竢少間更卽牌招使之行公
정조 23년 · 강
平安監司韓用龜以江界三川坊自今秋收稅事啓聞
정조 23년 · 목
狀啓以爲江界府使李健秀牒呈內本府三川慈城兩坊出稅一款趁今啓稟以爲自今秋收稅之地云矣取考臣營謄錄則丙辰九月日因前前道臣朴宗甲三川坊三江㯖出賦應役事狀啓同年十月日到付回啓關內三江㯖出稅事依當初朝令以十年爲限三川坊則當此移鎭創始之時必有煩民使用之端三年蠲稅之外更命加蠲二年之賦從今以後不但三川三江而已凡係四郡因其願許入之民一依法典勸耕三年蠲稅更無敢進退年限云丁巳正月日啓下上土僉使兼帶防營別中軍節目中有曰兩坊民勸耕三年外加蠲二年之稅蓋軫新集之戶方服移鎭之勞不欲更責其田賦云矣今以三川慈城計其五年之限則慈城之許闢在於丙辰而庚申當爲限滿今不當擧論之意纔已題送三川則其許闢在於甲寅則戊午已爲限滿故三川坊則依定式自今秋爲始出稅而山腰以下起墾處屬之元田從實執總添錄於收租磨勘計料其餘山耕處則以火田例捧稅而其稅粟一依他邑例屬之該府民庫以爲諸般需用之資而火田執卜之節依二十五日耕作一結之例必於秋成後詳審執總毋或有虛實相蒙之弊事嚴飭分付
정조 23년 · 강
推進賀兼謝恩使趙尙鎭等
정조 23년 · 목
備局啓言進賀兼謝恩使行期要在不遠而尙不會同云未知其間事故之如何而一行凡事必待會同而後可以整頓若是稽滯極爲未安請該使臣竝推考申飭擧行允之
정조 23년 · 강
飭湖西營穀作錢時毋犯沿邑元穀
정조 23년 · 목
備局啓言頃因湖西御史申絢別單沿海邑所在營穀實數當年作錢幾許報來後稟處之意覆啓行會矣卽見監司李泰永所報則以爲穀簿零星海沿爲甚況當設賑實爲絶巡故雖年例應作之營耗初不發賣而洪州等六邑則被災尤甚捧糴最晩或爲還穀收殺或因賑資措辦雖於營穀無論元總與耗條參互邑報較量民情有如干石作錢之事而沿海邑戊午條營穀實數及作錢石數修成冊上送云矣取考成冊則沿海營穀所在邑合爲十六而作錢爲六邑不爲作錢爲十邑營穀都數九千四百餘石內作錢爲一千五百石而亦無傾庫作錢處則不可以犯科言雖以繡啓所論言之總論山積沿枵之弊由於營作錢之每多在沿而已似非專指時道臣論責則姑爲安徐大抵營穀都數之布在沿邑者若是零星則他衛門穀之數少可以推知繡啓說弊雖曰前後已陳之論其所矯捄不可一番査問而止從今以後凡有營穀作錢參量沿邑見在之都數要不犯於元穀俾無日後按廉時復煩登聞之意請嚴飭分付於該道臣允之
정조 23년 · 강
承旨沈象奎疏陳應避之義批令該曹稟處
정조 23년 · 목
象奎與都承旨李冕膺爲翁壻應避也
정조 23년 · 강
配時囚宋倫載于金城縣鄭時養于谷山府
정조 23년 · 목
義禁府啓言時囚罪人宋倫載火粟收稅節目雖久各種收價之際該吏之濫捧峽民之受困可以推知倉穀作錢雖曰刷價之代受至如魚果之換貿還穀之苟充有乖典守之法還上代捧籍或從民之願皮穀單代都是違法所致揆以糴式極爲可駭以此照律杖一百收贖告身盡行追奪流三千里定配私罪施行允之敎以功議各減一等又啓言時囚罪人鄭時養觀其所供庫中分石與擅自私分雖皆發明飢口之逐巡加報乃是自備而白給者則元非報營之事而若是混報已非誠實之道南倉錢之放債饒戶先除利條設如囚供以備春賑之資畢賑之後旣有餘穀而添還云爾則當初取殖跡涉料販未後分屬徒循謬例還穀事體何等嚴重而稱以民情之遑汲單代收捧若是夥然揆諸法綱俱極可駭以此照律杖八十收贖告身盡行追奪徒二年定配私罪施行允之敎以功減一等又啓言宋倫載杖九十收贖告身盡行追奪金城縣徒二年半定配鄭時養杖七十收贖告身盡行追奪谷山府徒一年半定配允之
정조 23년 · 강
命文化囚尹商國令道臣酌決後啓聞